b"\n_START_ARTICLE_\nJanel Parrish\n_START_SECTION_\nVarhainen el\xc3\xa4m\xc3\xa4\n_START_PARAGRAPH_\nParrish syntyi ja kasvoi Oahun saarella Havaijilla. H\xc3\xa4nen is\xc3\xa4ns\xc3\xa4 Mark Parrish on eurooppalaista sukujuurta ja \xc3\xa4iti Joanne kiinalaista syntyper\xc3\xa4\xc3\xa4. Parrish k\xc3\xa4vi koulunsa Moanalua Elementary ja Middle Schoolissa.\n_START_SECTION_\nN\xc3\xa4yttelij\xc3\xa4n\xc3\xa4\n_START_PARAGRAPH_\nParrish saavutti kuuluisuutta jo nuorena voitettuaan useita kotikaupunkinsa kykykilpailuja, ja on harrastanut teatteria, laulamista sek\xc3\xa4 tanssia pienest\xc3\xa4 asti. H\xc3\xa4n debytoi Broadwaylla jo lapsena nuoren Cosetten roolissa Les Mis\xc3\xa9rables -musikaalissa. My\xc3\xb6hemmin h\xc3\xa4n esiintyi muutamissa muissa teatterituotannoissa Havaijilla, kuten To Kill A Mockingbird (1998). Ensimm\xc3\xa4isen televisioroolinsa Parrish sai 11-vuotiaana amerikkalaisesta minisarjasta Too Rich: The Secret Life of Doris Duke. H\xc3\xa4n esiintyi my\xc3\xb6s parissa Baywatchin jaksossa. Disneyn live-TV-n\xc3\xa4ytelm\xc3\xa4ss\xc3\xa4 Geppetto h\xc3\xa4n tulkitsi Pinocchion inkarnaatiota. Lis\xc3\xa4ksi Parrish vieraili lyhytik\xc3\xa4isess\xc3\xa4 tilannekomediasarjassa The O'Keefes. Siit\xc3\xa4 l\xc3\xa4htien h\xc3\xa4n vieraili useissa televisiosarjoissa, kuten Bernie Mac Show, Zoey 101, O.C. ja Havaiji 5-0._NEWLINE_Vuonna 2007 Parrish sai ensimm\xc3\xa4isen ison roolinsa Jadena elokuvassa Bratz: The Movie. H\xc3\xa4n n\xc3\xa4ytteli my\xc3\xb6s muun muassa Lanaa elokuvassa Annetaan palaa! (2009) sek\xc3\xa4 Vicki\xc3\xa4 elokuvassa April Showers. Vuodesta 2010 l\xc3\xa4htien Parrish on esitt\xc3\xa4nyt sivuroolia Mona Vanderwaalina nuorten j\xc3\xa4nnityssarjassa Valehtelevat viettelij\xc3\xa4t. Vuonna 2012 h\xc3\xa4n n\xc3\xa4ytteli komediaelokuvassa Celeste & Jesse \xe2\x80\x93 aina yhdess\xc3\xa4.\n_START_SECTION_\nLaulajana\n_START_PARAGRAPH_\nJanel Parrish on my\xc3\xb6s laulaja. H\xc3\xa4n aloitti pianonsoiton kuusivuotiaana ja osallistui vuonna 2003 Star Search -laulukilpailuun, jossa h\xc3\xa4n esitti kappaleen \xe2\x80\x9dOn My Own\xe2\x80\x9d. Tuomarit pitiv\xc3\xa4t h\xc3\xa4nt\xc3\xa4 lahjakkaana, mutta h\xc3\xa4n ei p\xc3\xa4\xc3\xa4ssyt finaaleihin asti. Parrish alkoi kirjoittaa itse musiikkia ja lauloi ensimm\xc3\xa4isen itse kirjoittamansa singlen \xe2\x80\x9dRainy Day\xe2\x80\x9d Bratz-elokuvan soundtrackille. H\xc3\xa4n on esiintynyt my\xc3\xb6s muutamien muiden elokuvien soundtrackeill\xc3\xa4.\n_START_SECTION_\nMuuta\n_START_PARAGRAPH_\nVuonna 2013 Parrish voitti Teen Choice -palkinnon kategoriassa \xe2\x80\x9cParas tv-pahis\xe2\x80\x9d. Parrish esiintyi tanssikilpailuohjelmassa Dancing with the Stars vuonna 2014. H\xc3\xa4n sijoittui kisassa parinsa kanssa kolmanneksi."